ToekomsVenster: Vol deernis | Maroela Media
Beteken die troos wat van God kom, vir jou niks, die woorde wat met soveel deernis tot jou gerig is? – Job 15:11
Ons het nagedink oor die letter A. So leer ons Jesus as die Alfa ken. Die letter B herinner ons daaraan dat Hy ons beskerm en oppas. C dui op sy titel as bemagtigde Gesalfde van God. Die letter D herinner my aan die deernis kan God. Ek wonder of jy die woord ken.
Dit word in die Bybel gebruik wanneer Job se vriende hom tereg wys. Hulle vra of die woord wat met soveel deernis na hom toe kom dan niks beteken nie. Ons ken Jesus as die Woord van God. Oordragtelik is Hy 'n deernisvolle Redder.
In die eerste brief aan Korinte herinner Paulus ons dat ons liefdevolle deernis soos 'n kledingstuk moet aantrek. Ons vind hierdie woorde in die Nuwe Lewende Vertaling. Deernis help ons om God, ook die Here Jesus Christus as 'n liefdevolle, vriendelike en verdraagsame God (lankmoedig) te leer ken.
Baie mense dink nie so oor Hom nie. Hy verteenwoordig ongeduld, is wraakgierig en toornig, altyd uit om die verkeerde by ons te kritiseer. Dit is nie die God van die Bybel nie. Moenie langer onkundig wees nie. Dit is vrees sonder liefde. Die Bybel praat van agting vir Hom vanuit 'n liefdevolle en intieme verhouding.
Hy is nie kwaad vir jou nie.
Sy seun het vir jou en my sondes betaal.
Ervaar vandag die vriendelike, deernisvolle nabyheid van Hom.
Julle is die mense wat God uitgekies het wat Hy geheilig het en wat Hy lief het. Daarom moet julle die volgende soos klere aantrek: liefdevolle deernis, vriendelikheid, nederigheid, sagmoedigheid, geduld. – Kolossense 3:12 NLV